湆淡灘
作者：劉子翬
朝代：宋

paragraphs: 南來甌粵無平陸，林巒起翠波騰綠。
扶輿政恐犯霜露，買舟儻可休僮僕。
清灘白晝雷霆作，亂石驚湍犬牙錯。
平生珍重千金軀，舟子一篙那可託。
飄摇葉漾勢轉急，釜竈傾頹不能立。
眼看白浪散銀山，蛟螭百怪堂堂出。
人皆乘險欲趨利，我不安行悔可及。
吁嗟世路風波猛，巧穽危機暗馳騁。
江湖溺舟猶自戒，勢利溺人終莫省。
矯情鎮物未足言，書此聊爲後來警。